CELEX: 32013R0711
Language: ro
Date: 2013-07-24 00:00:00
Title: Regulamentul de punere în aplicare (UE) nr. 711/2013 al Comisiei din 24 iulie 2013 privind clasificarea anumitor mărfuri în Nomenclatura combinată

25.7.2013   
            
            
               RO
            
            
               Jurnalul Oficial al Uniunii Europene
            
            
               L 200/16
            
         REGULAMENTUL DE PUNERE ÎN APLICARE (UE) NR. 711/2013 AL COMISIEI
   din 24 iulie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iulie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Jucărie tip figurină din material plastic, neasamblată, cu o înălțime de aproximativ 4,5 cm, constând din două părți. Este prezentată într-un recipient de plastic având forma unui ou format din două jumătăți separabile care se fixează împreună la margini.
                  Figurina are trăsături (umane) caracteristice unui bărbat. Aceasta nu are părți mobile sau îmbrăcăminte detașabilă și își menține poziția fără sprijin.
                  Figurina reprezintă un vrăjitor dintr-o serie de cărți de benzi desenate și face parte dintr-o colecție împreună cu alte personaje din serie.
               
               
                  9503 00 95
               
               
                  Clasificarea se stabilește pe baza regulilor generale 1, 2(a), 5(b) și 6 pentru interpretarea Nomenclaturii Combinate, precum și pe baza textului codurilor NC 9503 00 și 9503 00 95.
                  Clasificarea la codul NC 9503 00 21 ca păpușă este exclusă, deoarece produsul nu este o păpușă. O păpușă este un model al unui personaj, cu caracteristici masculine sau feminine, reprezentând, de regulă, un bebeluș, o fetiță sau un băiat ori un model din domeniul modei. Figurinele mici și rigide care își pot menține poziția fără sprijin nu sunt percepute ca fiind păpuși.
                  Clasificarea la codul NC 9503 00 49 ca jucării care reprezintă animale sau creaturi neumane, altele decât cele umplute, este, de asemenea, exclusă deoarece caracteristicile obiective ale personajului reprezentat de figurină sunt umane; nu are caracteristici animale sau de creaturi neumane.
                  Aceasta este o figurină umanoidă, reprezentând un personaj dintr-o carte de benzi desenate (a se vedea, de asemenea, notele explicative la codurile NC 9503 00 81-9503 00 99). Prin urmare, figurina trebuie clasificată la codul NC 9503 00 95, ca altă jucărie din material plastic.